बाहुबली: द लॉस्ट लेजेंड्स
बाहुबली: द लॉस्ट लेजेंड्स एक भारतीय एनिमेटेड वेब टेलीविज़न शृंखला है। यह शृंखला बाहुबली फ्रैंचाइज़ी का हिस्सा है, और बाहुबली: द बिगिनिंग एवं बाहुबली २: द कन्क्लूजन की घटनाओं से पहले सेट है। शृंखला की कहानी माहिष्मती साम्राज्य के युवा राजकुमारों अमरेंद्र बाहुबली और भल्लालदेव के इर्द-गिर्द घूमती है। शृंखला का पहला सीज़न १९ अप्रैल २०१७ से ११ अगस्त २०१७ तक अमेज़न प्राइम वीडियो पर प्रसारित किया गया था। इसके बाद सीज़न २ के सभी एपिसोड १६ फरवरी २०१८ को, और सीज़न ३ के सारे एपिसोड २८ अप्रैल २०१८ को जारी किए गए थे। बाहुबली - द लॉस्ट लेजेंड्स को फिल्म में दिखाए गए कालकेय आक्रमण से पहले सेट किया गया है, जब बाहुबली और भल्लालदेव अभी भी माहिष्मती के दोनों युवा राजकुमार हैं। शृंखला की कहानी शिवगामी और कट्टप्पा की निगरानी के अंतर्गत दोनों भाइयों की उस समय के सबसे बड़े साम्राज्य पर शासन करने तथा स्वयं को ताज के योग्य साबित करने की प्रतिस्पर्धा पर केंद्रित है। इस एनिमेटेड श्रृंखला का निर्माण एस॰एस॰ राजमौली, शरद देवराजन और अर्का मीडियावर्क्स द्वारा किया गया था।